ทองปิดบวก 4.2 ดอลล์
สัญญาทองคำตลาดนิวยอร์กปิดบวก4.2 ดอลล์จากคาดการณ์ราคาทองแนวโน้มขาขึ้น
4 ต.ค. 2555

สัญญาทองคำตลาดนิวยอร์กปิดบวก4.2 ดอลล์จากคาดการณ์ราคาทองแนวโน้มขาขึ้น
สัญญาทองคำตลาดนิวยอร์กปิดบวกเมื่อคืนนี้ (3 ต.ค.) เนื่องจากนักลงทุนคาดการณ์ว่าราคาทองคำมีแนวโน้มในช่วงขาขึ้นในระยะยาว อย่างไรก็ตาม ตัวเลขจ้างงานภาคเอกชนที่เพิ่มขึ้นอย่างแข็งแกร่งของสหรัฐและการแข็งค่าของสกุลเงินดอลลาร์ ได้จำกัดแรงบวกของสัญญาทองคำในระหว่างวัน 
สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 4.2 ดอลลาร์ หรือ 0.24% ปิดที่ 1,779.8 ดอลลาร์/ออนซ์
นักลงทุนเข้าซื้อสัญญาทองคำเพราะคาดว่าราคาทองมีแนวโน้มในช่วงขาขึ้นในระยะยาว ขณะที่นักวิเคราะห์ของแบงก์ ออฟ อเมริกา เมอร์ริล ลินช์ (BofA Merrill Lynch) คาดว่าราคาทองจะแตะระดับ 2,400 ดอลลาร์/ออนซ์ภายในสิ้นปี 2557 อันเป็นผลจากมาตรการผ่อนคลายเชิงปริมาณรอบใหม่ หรือ QE3 ของธนาคารกลางสหรัฐ (เฟด) 
นอกจากนี้ BofA ยังคงเป้าหมายราคาทองระยะ 6 เดือนไว้ที่ 2,000 ดอลลาร์/ออนซ์ พร้อมระบุว่าราคาทองไม่ม่แนวโน้มจะร่วงลงต่ำกว่าฟลอร์ที่ 1,500 ดอลลาร์/ออนซ์ในช่วงทศวรรษหน้า โดยมีแรงหนุนจากกลุ่มผู้ซื้อในตลาดเกิดใหม่
อย่างไรก็ตาม การพุ่งขึ้นของตัวเลขจ้างงานภาคเอกชนของสหรัฐและการแข็งค่าของสกุลเงินดอลลาร์ ได้จำกัดแรงบวกของสัญญาทองคำในระหว่างวัน โดยเมื่อช่วงค่ำวานนี้ตามเวลาไทย Automatic Data Processing ADP เปิดเผยว่า ภาคเอกชนทั่วสหรัฐมีการจ้างงานเพิ่มขึ้น 162,000 ตำแหน่งในเดือนก.ย. สูงกว่าที่นักวิเคราะห์คาดการณ์ว่าจะเพิ่มขึ้น 143,000-153,000 ตำแหน่ง